<classify> Akizungumza na waandishi wa habari Dar es Salaam jana, Mkurugenzi Mkuu wa Azam Media, Rhys Torrington alisema mechi za ndondo zitaoneshwa kwenye channel ya Azam Sports HD iliyopo kwenye virushi vyote vya kingamuzi cha Azam.Alisema mashindano hayo yatazinduliwa Juni 5 kwenye viwanja vya Bandari Tandika Dar es Salaam, ambapo yatafanyika kwa miezi miwili. Mashindano hayo yalianza takribani miezi miwili iliyopita, ambapo timu zilicheza kwa mtoano na kufikia hatua ya 32, bingwa wa michuano hiyo atapata Sh milioni 10, mshindi wa pili Sh milioni tano na wa tatu Sh milioni 3.Siku ya ufunguzi kutakuwa na mechi kati ya mabingwa watetezi Faru Jeuri ya Vingunguti dhidi ya Temeke Market ya Temeke.Alisema hatua ya kudhamini mashindano hayo ni moja kati ya mikakati ya Azam kuinua soka la mchangani na kutoa fursa kwa wachezaji kuonesha vipaji vyao mbele ya wadau na mashabiki kwa ujumla katika ngazi ya kitaifa na kimataifa.Tangu kuanzishwa kwa mashindano hayo ya Ndondo Cup miaka miwili iliyopita Azam imeona sasa ni wakati muafaka kuhamishia nguvu zake kwenye soka la mchangani kuanzia msimu wa tatu ili watazamaji kutoka sehemu tofauti waone, alisema.Akizungumzia hilo Mkuu wa vipindi vya michezo wa Clouds FM ambao ni waandaaji wa Ndondo Cup, Shafii Dauda alisema: Tulipoanzisha mashindano haya lengo lilikuwa kuthamini soka ya mchangani, lakini baada ya kuunganisha nguvu na Azam Tv imekuwa fursa kwa watazamaji kwani sasa mashindano yatatazamwa nchi nzima  <topic>: MICHEZO 